7 skole in Noord-Kaap al weens virus gesluit | Netwerk24
Deur Anena Burger 30 Junie 2020 12:26
Die Hoërskool Veritas op De Aar is die sewende skool in die Noord-Kaap wat weens die koronavirus tydelik gesluit is.
Volgens Geoffrey van der Merwe, woordvoerder van die Noord-Kaapse onderwysdepartement, is die skool Vrydag tydelik gesluit nadat 'n positiewe geval hier aangemeld is.
Intussen het die departement die resultate van die kontak-opsporing van die geval by die Laerskool Zingisani op dieselfde dorp ontvang en die departement help die skool om voor te berei om te kan heropen, sê Van der Merwe.
Die ander skole in die provinsie wat tydelik gesluit is om ontsmet te word, is die Laerskool Beacon in Kimberley, die Hoërskool Carnarvon, die Hoërskool Phillipstown, die Hoërskool Enoch Mthetho en die Laerskool Ikhwezi Lokusa in Noupoort.
Die jongste beskikbare syfers toon dat die getal positiewe gevalle in die provinsie sedert Saterdag van 355 tot 404 gestyg het.
Volgens die Noord-Kaapse gesondheidsdepartement het 215 mense reeds van die virus herstel en is een persoon dood.
Die departement is besig met massa-sifting en toetse in die Pixley Ka Seme-distrik, waar die aantal positiewe gevalle skerp gestyg het.
Die munisipale gebiede met die hoogste syfers is Umsobomvu (87), Sol Plaatje (103) en Tsantsabane (53).